**1956-os totó**

**A forradalom előzményei – a Rákosi-rendszer irracionalitása**

1. Mindannyian tudjuk, hogy 1947/1948-tól kezdve Magyarországon kiépült a kommunista diktatúra. Mégis a demokrácia látszatát megőrizve tartottak választásokat – igaz, csak egy párt indulhatott. Vajon a szavazatok hány %-át szerezte meg az állampártot képviselő Magyar Függetlenségi Népfront?

A – 92,3 % B – 94,8 % C – 96,5 % **D – 98,2 %**

*A 100 % azért nem sikerült, mert 1,8 %-nyi érvénytelen szavazatot bevallottak. A szavazatok valós arányáról nincs hiteles információnk.*

2. A kommunista diktatúra legrettegettebb nagyhatalmú képviselői voltak a politikai rendőrség (ÁVH) és a belügyminisztérium irányítói. Ma azt hihetnénk, hogy ha valakinek biztos volt a pozíciója, akkor nekik. A valóság azonban nem ilyen egyértelmű. Az alábbi személyiségek közül vajon kit nem ítéltek el?

A – Kádár János (belügyminiszter) B – Péter Gábor (ÁVH vezér)

C – Rajk László (belügyminiszter) **D – Mindegyiket elítélték**

*A rendszer irracionalitását, paranoid félelmét jól illusztrálja, hogy a terror hatóság élén álló kegyetlen kommunista vezérek sem lehettek biztonságban. A legmegdöbbentőbb Zöld Sándor belügyminiszter esete, aki nem bevárva letartóztatást és bebörtönzést, előbb végzett saját családjával, majd maga is öngyilkos lett. Az ellentmondásos helyzetet 1956-ban is érezték: furcsa szituáció volt, hogy az amúgy kegyetlen – többek között Mindszenty bíborost letartóztató – Rajk Lászlót, a rendszerrel szembeni tiltakozásként nagy tömegjelenlétében, mint mártír vértanút temették újra. Erre mondta a pesti vicc: „Ejj, ha szegény Laci látná ezt a tömeget, de közénk lövetne!”*

3. A Rákosi-diktatúra idején Sztálin elvárásai szerint az ország erőltetett tempóban készült a 3. világháborúra. Ugyanakkor Magyarország még a 2. világháború előtti erőteljes katonai fejlesztések idején is csak nemzeti jövedelmének 7 %-át fordította hadseregfejlesztésre, az ’50-es években ezzel nem lehetett megelégedni. Ennek megfelelően a nemzeti jövedelemnek 1952-ben vajon hány %-át fordították a hadi kiadásokra?

A – 10 % B – 15 % C – 20 % **D – 25 %**

*Természetesen az irreálisan magas katonai és iparfejlesztési kiadásoknak a társadalom élelmezése és általános életszínvonala volt az ára. Ilyen módon nem meglepő, hogy a Rákosi-korszakban az élelmiszer ellátás az éhínség határát súrolta és természetesen csak jegyrendszer keretében lehetett jó esetben a kiszabott fejadagokhoz hozzájutni.*

4. Az embereket fizetésemeléssel nem lehetett több munkára ösztönözni, hiszen az áruhiány miatt nem tudták volna mire elkölteni a pénzüket. Ezért vezették be a munkaversenyeket, melyeken kötelező volt részt venni. Itt az egyénileg kiszabott tervszámokat kellett felülmúlni. A munkaversenyek legsikeresebb szereplője Pióker Ignác volt. Az ötéves tervet elsőként az országban, kevesebb mint két év alatt teljesítette. Vajon a munkaversenyek során mi lehetett a legjobb eredménye?

A – 530 % B – 810 % **C – 1470 %** D – 360 %

*Nyilvánvalóan nem tud ennyit termelni egy ember. A valóságban komplett brigádok dolgoztak a kezük alá és az erőltetett munka közben rengeteg selejt is készült. Eredményeiket mégis ország-világ előtt hirdették, hogy erre hivatkozva tovább lehessen emelni a tervszámokat.*

5. A terror és áruhiány mellett a mindennapokat az ízléstelen személyi kultusz is keserítette. Szinte ókori keleti bálványimádás módjára kellett százezreknek felvonulni a 18 méter magasságból letekintő Sztálin szobor előtt a nagy kommunista ünnepeken. Ugyan a budapesti Sztálin szobor mérete is impozáns volt, de messze nem a legnagyobb. Vajon hol állt a világ legnagyobb Sztálin szobra?

A – Sztálingrád **B – Prága** D – Bukarest D – Moszkva

*1949-ben, Sztálin 70 éves születésnapján döntöttek a csehek egy minden korábbinál nagyobb Sztálin szobor fölállításáról. A munkálatok 5 éven át folytak – közben meghalt Sztálin. A szobor végül 60 méter magas lett. Sztálin halála után azonban szovjet parancsra kultuszát fölszámolták, így 1962-ben maga a csehszlovák kommunista állam robbantotta fel a gigantikus szobrot.*

6. Rákosi Mátyás személye köré is óriási kultusz fonódott. Az alábbi lehetőségek közül mit nem neveztek el Rákosiról?

A – tanulmányi versenyt B – vaskohót C – egyetemet **D – mindegyiket**

*A mai is működő OKTV-t 1952-ben, Rákosi 60 éves születésnapján átkeresztelték a diktátor nevére. Már korábban megtették ugyanezt a csepeli Weiss Manfréd acélművekkel, illetve a miskolci nehézipari egyetem esetében. Sőt, Fejér megyében egy „Mátyásdomb” nevű község még ma is az ő nevét viseli.*

**1956 – a forradalom**

7. 1848-ban a márciusi ifjak 12 pontot nyomtattak. De vajon hány pontja volt 1956-ban a hatalommal szemben fellépő egyetemistáknak?

A – 12 **B – 16** C – 20 D – 24

*A Szegeden megalakult „Magyar Egyetemi és Főiskolai Egyesületek Szövetsége” 16 pontban foglalta össze a legfontosabb követeléseket. A szegedi minta nyomán Budapesten is ugyanezeket a pontokat vették át.*

8. Melyik követelés nem szerepelt a MEFESZ 16 pontjában?

A – szovjetek kivonulása B – Nagy Imre miniszterelnök

**C – Rákosi mondjon le** D – Szabad választások

*Szovjet utasításra Rákosi már 1956 nyarán megbukott: kénytelen volt önkritikát gyakorolni és lemondani. Ekkor már kvázi fogolyként a Szovjetunióban tartózkodott. Helyette a párt elsőszámú vezetője Gerő Erő. A követelések között szerepelt viszont, hogy válasszanak új „Központi Vezetőséget”, így végső soron közvetve de Gerő eltávolítását is követelték.*

9. Mi volt az állampárt pontos neve?

A – Magyar Szocialista Munkáspárt **B – Magyar Dolgozók Pártja**

C – Magyar Kommunista Párt D – Magyarországi Szocialista Párt

*1945-ben a Magyar Kommunista Párt lépett elő az illegalitásból (illetve érkezett meg Moszkvából), de 1948-ban egyesült (valójában magába olvasztotta) a Szociáldemokrata Párttal és onnantól kezdve Magyar Dolgozók Pártja volt a neve. A Magyar Szocialista Munkáspárt a Kádár-korszak állampárja volt, míg a Magyarországi Szocialista Párt 1919-ben, a Tanácsköztársaság idején gyakorolta a proletárdiktatúrát.*

10. Szobrok, versek, színészek. A köztudat helyesen emlékszik rá, hogy október 23-án mind a Nemzeti Dal, mind pedig a Szózat elhangzott az események közepette. Na de melyik és pontosan hol?

A – A Petőfi szobornál Sinkovits Imre (iskolánk volt diákja!!!) szavalta a Szózatot.

B – A Petőfi szobornál Bessenyei Ferenc szavalta a Nemzeti Dalt.

**C – A Bem szobornál Bessenyei Ferenc szavalta a Szózatot.**

D – A Bem szobornál Sinkovits Imre szavalata a Nemzeti Dalt.

*Értelemszerűen a Petőfi szobornál a költő műve, a Nemzeti Dal hangzott el, méghozzá Sinkovits Imre tolmácsolásában. A Bem szobornál pedig Bessenyei Ferenc szavalta a Szózatot.*

11. A forradalom követelései között szerepelt, hogy Nagy Imrét tegyék meg miniszterelnökké. Erre 1953–55-ig tartó első miniszterelnöki kísérletének pozitív programja tette őt alkalmassá. Ugyanakkor személyében egy vezető, Moszkvából érkezett kommunista politikusról van szó. Az alábbi tisztségek közül melyiket nem töltötte be 1945-től kezdve?

**A – Igazságügyi miniszter** B – Begyűjtési miniszter

C – Belügyminiszter D – Mezőgazdasági miniszter

*Nagy Imre Moszkvából hazatérve 1945-ben az Ideiglenes Nemzeti Kormány földművelésügyi minisztere volt, ilyen módon a paraszti tömegek az ő nevéhez kötötték a földosztást. 1945-ben belügyminiszterré nevezték ki, ily módon fél évig a karhatalom legfőbb irányítója volt. 1950-től élelmezési, majd 1952-től begyűjtési miniszter volt, ily módon elvitathatatlan felelősséggel bírt a padlássöprésekben és a parasztság életét megkeserítő beszolgáltatási rendszer működtetésében.*

12. Szomorú és közismert esemény, hogy október 25-én a Kossuth téren sortűz dördült mely a békés tömegből több tucat áldozatot szedett. Ugyanakkor 26-ától vidéken is több komoly sortűz volt. Melyik szedte a legtöbb halálos áldozatot?

A – Miskolc B – Salgótarján C – Tiszakécske **D – Mosonmagyaróvár**

*Október 26-án Mosonmagyaróváron a békés tüntetőket oszlatták fel sortűzzel, 105 halálos áldozat és 55 sebesült árán. Tiszakécskén vadászrepülő géppuskatűz alá vette a tüntetőket. Salgótarjánban már a forradalom után, a megtorlás idején dördült el a legvéresebb sortűz, december 8-án 131 halálos áldozatot szedve.*

13. Az 1848-49-es forradalom után 130 főt végeztek ki (köztük az aradi vértanúkat) és mintegy 2000 főt börtönöztek be. Hogyan alakultak a megtorlás számai 1956 után?

A – 187 végrehajtott halálos ítélet, kb. 12 000 fő bebörtönzése

**B – 229 végrehajtott halálos ítélet, kb. 23 000 fő bebörtönzése**

C – 192 végrehajtott halálos ítélet, kb. 10 000 fő bebörtönzése

D – 213 végrehajtott halálos ítélet, kb. 19 000 fő bebörtönzése

*A megtorlás brutalitását mutatják a hihetetlenül magas számadatok. Ugyanakkor rajtuk kívül még „köztörvényes” bűnözőként számos forradalmárt ítéltek el, akik ilyen módon az 1963-as amnesztiakor nem szabadultak ki, hiszen ők nem „politikai” elítéltként voltak számon tartva.*